Sejarah Kelantan

## Sejarah Kelantan Tua
Sejarah Kelantan Tua amat membingungkan para pengkaji. Namanya sering bertukar. Pada abad pertama Masihi, Kelantan Tua dikenali sebagai Medan Gana, Nusa Medan atau Medan. Menghampiri abad ke-2, kawasan-kawasan dari Segenting Kera hingga Semenanjung diberi nama umum sebagai Yawadwipa atau Kawasan Jawa. Pada abad ke-2 Masihi, Negara Medan Gana berubah nama kepada Kunjarakunja bermaksud Cerang Gajah atau Cerang Besar, dikenali sebagai Penghijauan Besar dan dalam riwayat tradisi ia disebut sebagai selembar daun. Cacatan sejarah China menyebut sebagai Chu-Yu-K’un, Tu- K’kun atau Tu-ya dan menjadi salah sebuah negeri di bawah jajahan Raja Funan (Gunung) iaitu negara di kawasan Teluk Siam iaitu sekarang yang berpusat di Kemboja. Kira-kira pada tahun 369 Masihi, Kusuma Citraraja atau Jayapurusya, Raja Kunjarakunja ketika itu telah bangun memberontak dan membebaskan diri daripada kekuasaan gunung dan memberi nama baru kepada negaranya sebagai Kalathana bermaksud Tanah Raksasa atau di kenali sebagai Tanah Kala dalam riwayat tradisi Kelantan. Ibu kotanya bernama Yawakoti atau Titik Jawa yang terletak di Hilir Kelantan kira-kira 10 kilometer di sebelah barat Bukit Panau yang ketika itu terletak di pesisir pantai. Kota ini dikatakan telah tenggelam ke dalam bumi. Selepas dua tahun nama Kalathana diisytiharkan, rajanya telah menyerang dan meruntuhkan Empayar Gunung dan sebagai ganti Empayar Kalathana telah dibangunkan. Empayar Kalathana tidak lama usianya, ia diruntuhkan oleh kerajaan Champa yang terkenal dalam riwayat tradisi sebagai Empayar Champaka Sari.

Sejak awal abad pertama Masihi telah wujud beberapa negeri kecil di Kelantan. Claudius Ptolemy seorang penulis Mesir berbangsa Yunani pada pertengahan abad ke-2 Masihi mencatatkan nama tempat-tempat seperti Koli Polis, Primula dan Tharra. Mengikut ahli sejarah, kesemua tempat yang disebut oleh Ptolemy itu terletak di kawasan Pantai Timur Semenanjung Tanah Melayu. Perkara ini telah disebut dalam buku itu sebagai ‘Semenanjung Emas', kawasan ini merupakan kawasan dalam negeri Kelantan sekarang yang dirujuk sebagai Kalathana.

Chi-Lan-Tan adalah nama yang mula-mula digunakan oleh penulis China, iaitu Chau Ju Kua. Apabila beliau mencatatkan bahawa pada tahun 1225 Masihi, negeri ini di bawah taklukan Kerajaan Srivijaya. Dalam syair Jawa Kuno Nagarakertagama karangan Prapanca, Kelantan pada tahun 1365 Masihi ketika itu berada di bawah naugan Empayar Majapahit berpusat di Jawa Timur. Dalam Sejarah Melayu karangan Tun Sri Lanang, telah disebutkan pada abad ke -15 Masihi, Kelantan lebih masyhur dari Pattani. Dalam masa yang sama, sejarah China mencatatkan bahawa dalam tahun 1411 Masihi, negeri Kelantan telah diperintah oleh seorang raja bernama Kumar yang beragama Islam. Beliau dipuji oleh Raja China sebagai raja yang baik. Beliau juga pernah mengirim ufti dan persembahan kepada Raja China.

## Kerajaan Chin-tu
**Empayar Tanah Merah** (Chih-tu) ini sebenarnya ialah serpihan daripada Funan. Pada asalnya, Negeri Tanah Merah ini merupakan sebuah Negeri Persekutuan, dikenali sebagai **Kalathana** yang membawa maksud Tanah Raksasa.

Persekutuan ini mengandungi empat negeri iaitu:

* Kalathana (Kelantan)
* Thanathana (Terengganu)
* Gangga Negara (Perak)
* Kuli (Pahang)

## Permulaan Dinasti

### Sultan - Dinasti Awal Langkasuka
* 1267–1339: Raja Sang Tawal, Raja Langkasuka, anak sulung Raja Sakranta, Maharaja Jawaka. Beliau dikalahkan oleh Siam pada 1295 dan melarikan diri ke Ligor. Selepas kehilangan Singgora, beliau menetap di Kelantan dan membina bandar baru

### Sultan - Dinasti Chermin
Dinasti Chermin atau kerajaan Chermin ialah kerajaan yang memerintah Langkasuka, Kelantan dan Singgora. Kerajaan ini pernah meluaskan jajahan takluknya hingga meliputi Kedah, Perak, utara Sumatra dan Champa. Keturunan Raja-raja kerajaan ini memerintah Kelantan dan Champa di Vietnam.

* 1339-1362: Sultan Mahmud Ibni Adullah, putera kepada Paduka Sri Sang Tawal, Raja Langkasuka. Menjadi Raja Langkasuka selepas kemangkatan ayahandanya, dan mengasaskan Kerajaan Chermin. Meluaskan empayar kerajaan Chermin dengan menakluk Perak, Kedah, Champa dan utara Sumatra. Dikalahkan oleh kerajaan Sukhotai pada tahun 1345 dan membayar ufti kepada Sukhotai. Masuk Islam dan menggunakan gelaran Sultan Mahmud Jiddah Riayah Saadatussalam. Memindahkan ibu kota ke Bukit Panau. Kerajaannya menjadi taklukan Majapahit selepas Majapahit mengalahkan Sukhotai pada tahun 1357. Mangkat pada tahun 1362

* 1362–1418: Sultan Baki Shah ibni al-Marhum Sultan Mahmud, Raja Chermin, anak Sultan Mahmud ibnu Abdullah, Raja Langkasuka dan Kelantan
* 1418–1429: Sultan Sadik Muhammad Shah ibni al-Marhum Sultan Baki Shah [Maulana Nenggiri] - Memindahkan pusat pemerintahan kerajaan Chermin ke pedalaman Nenggiri
* 1429–1467: Sultan Iskandar Shah ibni al-Marhum Sultan Baki Shah (Raja Kemas Jiwa)
* 1467–1522: Sultan Mansur Shah ibni al-Marhum Sultan Iskandar Shah - Selepas pemerintahan Raja Ku Umar lahir pula pemerintahan Sultan Iskandar sehingga 1465M. Kemudian Kelantan diperintah pula oleh Putera Baginda Sultan Mansur. Dalam zaman pemerintahan Sultan Mansur, nama Kelantan telah menjadi masyhur sehingga ke negeri Melaka di bawah pemerintahan Sultan Mahmud Shah. Pada 1477M, Sultan Melaka ini telah menghantar bala tenteranya untuk menyerang Kelantan. Walau bagaimanapun ia berakhir dengan satu simpulan peristiwa yang menarik, iaitu baginda Sultan Mahmud Shah telah berkahwin dengan Puteri Sultan Mansur yang bernama Onang Kening, yang kemudian menjadi bonda kepada Raja Perak yang pertama, iaitu Sultan Muzaffar Shah (1528M).
* 1522–1526: Sultan Gombak ibni al-Marhum Sultan Mansur Shah - Apabila Sultan Mansur Shah mangkat 1526M (928H), maka putera baginda, Raja Gombak ditabalkan menjadi Sultan dengan gelaran "Sultan Gombak". Setelah baginda Raja Gombak mangkat, maka cucunda baginda yang telah dijadikan putera angkat, iaitu Raja Ahmad, ditabal menjadi Sultan Kelantan pada 1584M (992H). Dengan gelaran Sultan Ahmad, Baginda telah berkahwin dengan Cik Banun Puteri Seri Nara DiRaja, iaitu sepupu kepada Raja Hussein di sebelah isteri Lela Wangsa Pahang. Baginda berdua telah dikurniakan seorang puteri dinamakan Cik Siti Wan Kembang.
* 1526–1547: Sultan Ahmad Shah ibni al-Marhum Raja Mansur, anak kepada Raja Muda Mansur Shah II ibni al-Marhum Sultan Gombak Shah. Ditabal setelah kematian datuknya.
* 1547–1561: Sultan Mansur Shah ibni al-Marhum Sultan Ahmad Shah
* 1561–1565: Sultan Ibrahim ibni al-Marhum Sultan Mansur (ditabal buat kali pertama)
* 1565–1570: Raja Umar bin Raja Ahmad of Terengganu
* 1570–1579: Paduka Sri Sultan Ibrahim ibni al-Marhum Sultan Mansur (ditabal buat kali kedua)

### Raja Ku Umar

Diriwayatkan dalam tahun 1411M (814H) di Kelantan, terdapat seorang Raja yang beragama Islam bernama Raja Ku Umar. Tetapi sehingga kini ahli-ahli sejarah masih belum dapat mengesani daripada manakah asalnya Raja Ku Umar ini. Walau bagaimanapun baginda Raja Ku Umar telah menjalinkan hubungan muhibbah dengan Maharaja China, dan sebaliknya dalam tahun 1412M, baginda Raja Ku Umar telah menerima persembahan balas berupa kain-kain sutera dan surat kepujian daripada Maharaja China itu.

## Dinasti Kelantan (Kerajaan Jembal)

### Sultan dan Raja dari Kerajaan Champa/ Jembal

* 1579–1597: Sultan Addil ud-din ibni al-Marhum Nik Jamal ud-din (pertabalan kali pertama)
* 1597–1602: Sultan Muhammad ibni al-Marhum Sultan Ibrahim
* 1602–1605: Sultan Addil ud-din ibni al-Marhum Nik Jamal ud-din (pertabalan kali ke dua), Raja Kelantan
* 1605–1616: Sultan Samir ud-din ibni al-Marhum Nik Jamal ud-din, Raja Kelantan, anak Nik Jamal ud-din bin Wan Abul Muzaffar, Timbalan Raja Champa
* 1616–1637: Sultan 'Abdu'l Kadir ibni al-Marhum Sultan Samir ud-din
* 1637–1649: Raja Sakti I ibni al-Marhum Sultan 'Abdu'l Kadir, Raja of Kelantan-Utara (Jembal) and Patani
* 1649–1663: Raja Loyor bin Raja Sakti I
* 1663–1667: Interregnum - Puteri Saadong
* 1667–1671: Ratu Sa'adong I binti Raja Loyor, Putri Vijaya Mala, Raja Jembal
* 1671–1676: Sultan Abdul Rahim ibni al-Marhum Sultan Samir ud-din Bahar
* 1675–1721: Sultan Omar Ibni Al-Marhum Raja Sakti I

### Raja Sakti I
Pada pertengahan kurun ke 17, Raja Kuning yang memerintah Patani telah mangkat dan menjadikan negeri Patani huru-hara. Raja Sakti I dari Kelantan berjaya menyatukan Patani dan Kelantan di bawah pemerintahannya pada tahun 1649. Pemerintahan di Patani selepasnya diterajui oleh puteranya, Raja Bakal yang memerintah dari tahun 1688-1690. Dua orang Raja Perempuan dari Kerajaan Jembal di Kelantan telah menerajui pemerintahan Patani iaitu Raja Mas Kelantan (1670-1698) dan puterinya Raja Mas Cayam yang dikenali juga sebagai Raja Dewi Peracu (1698-1702). Raja Mas Cayam inilah yang menabalkan anak Bendahara Johor iaitu Tun Zainal Abidin sebagai Sultan di sungai Terengganu, dalam usahanya pengukuhkan persahabatan dan persekutuan dengan Johor.

### Hubungan dengan Kerajaan Cik Siti Wan Kembang

### Cik Siti Wan Kembang

Baginda Sultan Ahmad mangkat pada 1589M, sewaktu puteri baginda Cik Siti Wan Kembang berusia 4 tahun, dan oleh sebab itu Raja Hussein dari Johor telah dilantik menjadi Pemangku Raja Pemerintah Kelantan. Bila Raja Hussein mangkat pada 1610M (1018H), maka Cik Wan Kembang ditabalkam menjadi Permaisuri Kelantan. Baginda bersemayam di Gunung Chinta Wangsa, Ulu Kelantan, kira-kira 40 kilometer ke arah tenggara Kuala Krai.

Pemerintahan Cik Siti Wan Kembang di Gunung Chinta Wangsa menjadi terkenal menyebabkan banyak dikunjungi oleh pedagang-pedagang dari dalam dan luar negeri termasuk juga orang-orang Arab yang menggelarkan Cik Wan Kembang dengan panggilan "Paduka Cik Siti". Baginda mempunyai seekor kijang yang kemudiannya menjadi lambang kebesaran negeri Kelantan. 

#### Raja Jembal & Puteri Saadong

Semasa dalam pemerintahan Cik Siti Wan Kembang, telah timbul sebuah lagi kerajaan berpusat di Jembal, di bawah pemerintahan Raja Sakti 1638M (1046H). Setelah baginda mangkat, maka putera baginda, Raja Loyor telah ditabal menjadi Sultan pada 1649M (1059H). Baginda dianugerahkan dengan dua orang cahaya mata iaitu seorang putera, Raja Sakti yang mangkat sewaktu masih kecil dan seorang puteri bernama Puteri Saadong.

Hubungan baik telah terjalin di antara Kerajaan Cik Siti Wan Kembang  dengan Kerajaan Loyor di Jembal. Baginda mengambil Puteri Saadong sebagai anak angkat yang akan mewarisi takhta kerajaan sepeninggalannya nanti.

Puteri Saadong seorang gadis ayu yang cantik dan jelita, digelar oleh penduduk Gunung Chinta Wangsa sebagai Puteri Wijaya Mala. Perihal kecantikan Puteri Saadong itu telah sampai kepada Maharaja Siam yang menghantar utusan untuk meminang Puteri Saadong, tetapi ditolak. Puteri Saadong telah dikahwinkan dengan Raja Abdullah iaitu sepupunya, dan telah dimahkotakan di Kota Tegayong (Taman Serendah Sekebun Bunga Cerang Tegayong) dan kemudiannya dipindahkan ke Kota Jelasin di Kota Mahligai.

Puteri Saadong telah diculik oleh Penglima Tentera Siam bernama Phraya Decho dan dibawa kepada Narai Maharaja Siam (1656-1688), kerana kesetiaannya pada suami baginda tidak boleh disentuh oleh Maharaja Siam. Setelah Puteri Saadong kembali ke Kelantan telah berlaku pergaduhan dengan Raja Abdullah. Akibat pergaduhan itu Raja Abdullah terkorban kerana kena tikaman cucuk sanggul Puteri Saadong. 

### Raja Abdul Rahim

Selepas kemangkatan Raja Abdullah, Puteri Saadong telah melantik Raja Abdul Rahim iaitu saudara raja Abdullah menjadi Sultan di Kota Mahligai pada 1671M (1082H) dan dikahwinkan dengan janda Raja Abdullah, anak Penghulu Ngah Jembal. Selepas itu Puteri Saadong menjadi Raja di Bukit Marak dan sejak itu kisahnya tidak dapat dikesan lagi. 

Kemudian, Raja Abdul Rahim telah mangkat ditikam oleh rakyatnya di tepi Tasek Lelayang Mandi. Dengan itu putuslah sejarah "kerajaan mahligai" dan wujud pula Kerajaan Jembal yang pada waktu itu terletak dibawah pemerintahan Raja Omar yang bergelar Sultan Omar pada 1675M (1086H).

### Keturunan Raja Jembal
Kerajaan Jembal ialah sebuah kerajaan yang memerintah di Hilir Kelantan yang diasaskan oleh keturunan raja Champa. Negeri Champa dari kurun ke 14 hingga kurun ke 19 berperang menentang penjajahan Vietnam (dinasti Nguyen) dari utara. Vietnam mempunyai hubungan rapat dengan budaya China tetapi Champa pula lebih dekat dari segi budaya, bahasa dan agamanya dengan Melayu sehingga digelar Melayu Champa. Ramai penduduk negeri Champa berundur ke Kelantan setelah satu persatu kota meraka jatuh ke tangan Vietnam seperti kota Vijaya dan Inderapura. Kota terakhir Champa yang jatuh ke tangan Vietnam ialah kota Panduranga iaitu bandar Ho Chin Minh sekarang. Penghijrahan beramai-ramai orang Melayu Champa ke Kelantan menyebabkan terbinanya pengkalan/pelabuhan yang diberi nama Pengkalan Champa iaitu Pengkalan Chepa sekarang. Orang Champa inilah yang mengasaskan kerajaan Jembal.  

### Asal-usul

Antara ahli kerabat Raja Jembal yang terkenal ialah Puteri Saadong, anak angkat Cik Siti Wan Kembang yang memerintah di bahagian Hulu Kelantan pada waktu itu. 

Asal-usul atau salsilah keturunan Raja Jembal ini bermula daripada seorang kerabat diraja Kedah bernama Raja Bersiong yang telah singgah lalu kemudiannya terus menetap di Kedai Lalat, kira-kira 10 kilometer dari Kota Baharu. Raja Bersiong ini dikatakan membawa dua orang anak angkat yang bernama Raja Sakti dan seorang lagi bernama Tuan Puteri Mani Kemian. Ada cerita yang mengatakan bahawa Raja Sakti itu berasal dari 'buluh betung' dan Tuan Puteri Mani Kemian itu terbit dari 'buih'. Dan ekoran daripada cerita dongeng itulah menyebabkan anak cucu Raja Jembal tidak memakan sayur buluh betung yang menjadi makanan kegemaran orang Melayu sejak dulu hingga sekarang. 

Tetapi fakta tentang cucu-cicit Raja Jembal zaman sekarang sudah dikaburi dengan cerita yang dianggap dongeng dan sudah tidak percaya lagi dengannya. didapati kini tiada lagi keturunan Raja Jembal itu yang percaya dengan dongeng yang mengatakan asal-usul nenek moyang mereka dari buluh betung dan buih. 

Cerita yang mengatakan bahawa Raja Sakti itu keluar dari buluh betung dan Tuan Puteri Mani Kemian itu keluar dari buih hanyalah rekaan dan khayalan penulis sejarah yang tidak begitu arif tentang sejarah dan salasilah Raja Jembal. Walau bagaimanapun, dikatakan terdapat wasiat daripada Raja Bersiong yang tidak membenarkan anak cucunya memakan sayur buluh betung dan tidak membenarkan anak cucunya membuat alat-alat rumah atau alat-alat pertanian dan lain-lainnya daripada buluh betung. Anak-anak cucu Raja Jembal juga tidak digalakkan memakan sejenis ikan bernama ikan sekacang. 

### Legasi
Bapa kepada Tuan Guru Nik Abdul Aziz Menteri Besar Kelantan, AImarhum Haji Nik Mat bin Raja Banjar adalah daripada keturunan Raja Jembal yang memerintah negeri Kelantan dalam kurun ke- 16. Keturunan Raja Jembal ini masih ramai lagi di negeri Kelantan, terutama sekali di Kota Jemba (Kedai Lalat), Pulau Melaka, Binjai dan beberapa buah kampung lain di dalam jajahan Kota Bharu. 

#### Sejarah Raja Jembal

Sejarah Raja Jembal telah ditulis oleh Almarhum Dato' Perdana Menteri Paduka Raja Nik Mahmood Nik Ismail (ayah Tan Sri Nik Ahmad Kamil dan Tan Sri Haji Nik Mustapha Fathil) sebelum Perang Dunia Kedua. Buku sejarah Raja Jembal yang ditulisnya telah dijadikan buku bacaan ilmu sejarah bagi sekolah-sekolah Melayu di Kelantan sebelum Perang Dunia Kedua. 

#### Keturunan Raja Jembal

Sejarah keturunan Raja Jembal itu bermula daripada perkahwinan Raja Sakti dengan Puteri Mani Kemian, kedua-duanya anak angkat Raja Bersiong. Setelah kemangkatan Raja Bersiong, Raja Sakti telah dilsytiharkan sebagai raja yang berdaulat di sekitar Kedai Lalat dan beberapa daerah lain di Kelantan. Hasil daripada perkahwinan Raja Sakti dengan Puteri Mani Kemian itu lahirlah Raja Loyor, Raja Umar, Raja Bahar dan beberapa orang putera dan puteri lagi. 

Keturunan Raja Jembal yang ada sekarang ini ialah cucu cicit kepada Raja Sakti dan Puteri Mani Kemian. Menurut Cikgu Tuan Mat, pemerintahan Raja Jembal di Kelantan berakhir setelah kemangkatan Raja Kecil Sulung (putera Sultan Omar) pada tahun 1725. Setelah kemangkatan Raja Kecil Sulung, satu perebutan kuasa telah berlaku antara puteranya Raja Kecil Sulong iaitu Raja Abdul Rahman dengan adinda Raja Kecil Sulong iaitu, Raja Pah  yg bernikah dgn Long Bahar putera Datuk Pengkalan Tua Raja Jambu Patani). 

Akibat daripada perebutan kuasa itu, Raja Pah yang mempunyai hubungan besan dengan Bendahara Tuan Dagang telah berkomplot dan menyebabkan Raja Abdul Rahman tersingkir daripada takhta pemerintahan kerajaan sekaligus telah berjaya untuk Raja Pah mengangkat suaminya Long Bahar itu yang bukan daripada keturunan dinasti Raja Jembal menaiki takhta pemerintahan kerajaan Kelantan dengan bergelar Tuan Besar. Walaupun pemerintahan Dinasti Raja Jembal keatas negeri Kelantan telah berakhir, namun kesan sejarahnya masih wujud dengan adanya makam Raja Loyor, makam Raja Omar dan makam Raja Bahar yang telah dibaiki dan dibina semula oleh pihak Muzium Negara dalam tahun 1970an. Makam-makam ini terletak di sekitar Kedai Lalat.

#### Sekolah

Sebuah sekolah menengah di Kedai Lalat telah diberi nama Sekolah Menengah Raja Sakti dan sebuah sekolah rendah di pekan yang sama diberi nama Sekolah Kebangsaan Raja Bahar. 

#### Lokasi

Dikatakan yang kerabat keturunan Raja Jembal kini berada di sekitar Kedai Lalat, Pulau Melaka, Sering dan di daerah-daerah lain di Kelantan dan masih lagi menggunakan bahasa diraja atau bahasa istana dalam pertuturan antara sesama  mereka.Perkataan 'ku', 'patik', 'kanda', 'bonda', 'ayahanda', 'berangkat', 'cerat', 'mangkat' dan sebagainya masih digunakan oleh keturunan Raja Jembal walaupun kini mereka hanyalah rakyat biasa yang tinggal di beberapa buah kampung di Kelantan. Ini bererti bahawa pengaruh diraja dan istana masih tebal di kalangan cucu-cicit Raja Jembal yang masih hidup sekarang walaupun mereka telah dipisahkan dari istana sejak tiga abad yang lalu. Perkembangan masa telah membawa anak cucu keturunan  Raja Jembal merantau keseluruh negeri di Malaysia Barat, khususnya Kuala Lumpur.

#### Komuniti

Persatuan Kebajikan Keluarga Raja Jembal telah pun ditubuhkan dan mendapat restu daripada Persatuan Kerabat Diraja Kelantan. Persatuan Kebajikan Keluarga Raja Jembal sekarang mula ditubuhkan oleh Allahyarham YM Raja Mahmud bin Raja Mamat, bekas Ahli Dewan Undangan Negeri Limbongan, Exco Pertanian Kelantan Darul Naim pada masa Barisan Nasional memerintah Kelantan dulu dan Naib Ketuanya ialah Cikgu Tuan Mat bin Raja Kechik. 

Tuan Guru Haji Nik Abdul Aziz bin Nik Mat juga telah dilantik sebagai penasihat kepada Persatuan Kebajikan Keluarga Raja Jembal ltu.  Pihak Kerabat Diraja Kelantan telah diberitahu tentang perlantikan itu. Ini tidak bermaksud untuk mengulas secara panjang lebar tentang kisah dan sejarah Raja Jembal, tetapi hanya sekadar untuk mengaitkan serba sedikit riwayat tentang datuk nenek Tuan Guru Haji Nik Abdul Aziz dan keluarganya sebagai berketurunan daripada Raja Jembal yang masyhur dalam sejarah negeri Kelantan. Datuk sebelah bapa kepada Tuan Guru Haji Nik Abdul Aziz masih lagi menggunakan panggilan 'raja', iaitu Raja Banjar. 

Tuan Guru Haji Nik Abdul Aziz mengingati suatu perkara tentang almarhum datuknya ini. Raja Banjar bukanlah orang kaya walaupun memiliki banyak tanah. Mengikut Tuan Guru Haji Nik Abdul Aziz, datuknya suka merantau meninggalkan rumah sehingga satu atau dua minggu. Apabila beliau pulang, dikerjakannya tanah dengan menanam kelapa dan getah secara bersungguh-sungguh bagaikan menggantikan masa kerjanya yang telah terbuang disebabkan merantau itu.

## Kesultanan Melayu Kelantan

### Long Bahar

Sultan Umar adalah adinda kepada Raja Loyor yang sebelum itu telah bergelar Temenggong Sultan Omar mempunyai lima orang putera dan puteri, iaitu Raja Kecil Sulung, Raja Ngah yang bergelar Raja Hudang, Raja Nah, Raja Sakti dan Raja Pah. Setelah Raja Omar mangkat pada 1721M (1132H), Baginda Long Bahar telah ditabal menjadi Raja Kelantan di Jembal atas kehendak puteri sulungnya, Raja Kecil Sulung. Baginda Long Bahar adalah putera Raja Jambu Petani (Wan Daim) yang bergelar Datuk Pengkalan Tua yang berhijrah ke Kelantan seterusnya berkahwin dengan Raja Pah Binti Sultan Umar dan bersemayam di Sening dekat Jembal.

Raja Long Sulaiman atau nama tubuhnya Long Nik (Wan Anom) anak Long Bahar dengan Raja Perempuan Patani bergelar Mas Kelantan mempunyai seorang putera bernama Long Yunus dan dua orang puteri, iaitu Tuan Dewi dan Tuan Kembang yang berkahwin dengan Long Deraman putera Long Senik Geting yang memerintah di Legeh.  Pada 1756M (1169H) telah berlaku serangan untuk merebut takhta dan akhirnya telah membawa kemangkatan Long Sulaiman. Berikutnya Long Pandak, sepupu Long Sulaiman telah dilantik menjadi Raja Kubang Labu, dan adiknya pula Long Muhammad dilantik menjadi Raja Muda.

### Long Muhammad

Kemudiannya pada 1758M, Long Pandak telah mangkat di tangan Long Deraman kerana membalas dendam terhadap perbuatan Long Pandak membunuh isterinya Tengku Tengah iaitu adik Long Deraman. Selepas itu Long Muhamad dilantik menjadi Sultan di Kota Kubang Labu.

Dalam masa pemerintahan Long Muhammad telah meletus peperangan antara pihak Long Muhammad yang dibantu oleh Long Deraman dan Penghulu Umar Kampung Laut dengan Long Yunus yang dibantu oleh Long Gafar seorang putera kepada Raja Reman di Hulu Perak, Sepupunda Long Yunus iaitu Mandur Mis (Tuan Khomis) dan Penghulu Adas (ipar pula kepada Mandur Mis). Dalam peperangan pada 1762M, Pihak sebelah Long Muhammad dan Long Deraman telah tumpas dan Kerajaan Kubang Labu telah dapat dikuasai oleh Long Yunus. Bagi mengenang jasa yang membantunya dalam peperangan itu, maka baginda Long Yunus telah melantik Long Gaffar menjadi Perdana Menteri dengan diberi gelaran Engku Sri Maharaja Perdana Menteri memerintah dari kawasan Jeram sampai ke Pasir Tumbuh. Mandur Mis dilantik sebagai Mendahari Negeri bergelar Engku Mendahari Seri Maharaja Wangsa memerintah Lundang, Penghulu Adas dikurniakan memerintah di sebelah hulu Sungai Nilam Puri (Kadok) dengan diberi gelaran Penghulu Menteri Seri Bija D'Raja dan Raja Langsuring dikurniakan memerintah di sebelah Hulu Pulau, Tanah Merah bergelar Engku Pahlawan Seri Maharaja Dalam. Baginda Long Yunus telah berjaya menyatukan seluruh pemerintahan negeri Kelantan yang banyak itu dengan meletakkannya dibawah satu pemerintahan pusat sahaja.

### Sultan and Raja dari Salsilah Kerajaan Pattani

* 1721–1734: Raja Long Bahar bin Dato' Pengkalan Tua Wan Daim (Dato' Jambu of Patani) bin Dato' Wan Nik Pattani Bin Andi Ali
* 1734–1739: Raja Long Sulaiman Bin Long Bahar, Raja Jembal (Kelantan Kelantan), 
* 1739–1746: Tiada pemerintah (perang saudara antara Kelantan Barat (Raja Long Pandak) dan Kelantan Timur ( Raja Long Sulaiman)
* 1746–1756: Raja Long Sulaiman (kali kedua)
* 1756–1758: Raja Long Pandak bin Tuan Sulung Bin Dato' Pengkalan Tua Wan Daim. pemerintah Kelantan-Barat 
* 1758–1763: Raja Long Muhammad bin Tuan Sulung. 
* 1765–1795: Raja Long Yunus Bin Raja Long Sulaiman. 
* 1795–1800: Tengku Muhammad Ibni Sultan Mansur Riayat Shah I of Terengganu
* 1800–1835: Sultan Muhammad I Expelled his brother-in-law (Tengku Muhammad Ibni Sultan Mansur Terengganu)
* 1835–1836 (pemerintahan bersama): Sultan Muhammad II and Tengku Long Zainal Abidin Ibni al-Marhum Raja Long Yunus, Raja Bendahara  Banggul.
* 1836–1886: Sultan Muhammad II Ibni al-Marhum Tengku Temenggong Long Tan bin Raja Long Yunus [Sultan Mulut Merah]

* 1886–1889: Sultan Ahmad Ibni Long Senik Mulut Merah (Marhum Besar).
* 1889–1890: Sultan Muhammad III Ibni Sultan Ahmad Ibni al-Marhum Sultan Ahmad [Sultan Bongsu]
* 1890–1899: Sultan Mansur Ibni Sultan Ahmad ibni al-Marhum Sultan Ahmad Tengah [Sultan Mandul]

* 1899–1920: Sultan Muhammad IV Ibni Sultan Muhammad III Ibni al-Marhum Sultan Muhammad III
* 1920–1944: Sultan Ismail Ibni Almarhum Sultan Muhammad IV ibni al-Marhum Sultan Muhammad IV
* 1944–1960: Sultan Ibrahim Ibni Almarhum Sultan Muhammad IV 
* 1960–1979: Sultan Yahya Petra Ibni Almarhum Sultan Ibrahim 

* 1979–2010: Sultan Ismail Petra Ibni Almarhum Sultan Yahya Petra 
* 2010-Kini: Sultan Muhammad V Ibni Sultan Ismail Petra

## Bendahara Kelantan Berketurunan Long Gaffar

Long Gafar yang merupakan putera Raja Reman dan sahabat karib kepada Raja Long Yunus banyak membantu Long Yunus didalam menyatukan Kelantan. Raja Kelantan Long Yunus telah menganugerahkan kawasan timur Kelantan iaitu dari Sungai Pengkalan Datu di Pasir Tumboh hingga ke Bukit Yong di sempadan Terengganu sebagai kawasan autonomi dibawah pentadbiran keluarga Long Gafar. Jawatan Long Gafar dan keturunannya ialah sebagai wizurai (wakil raja) dan memakai gelaran *Tengku Sri Maharaja* bagi mentadbir kawasan timur Kelantan, seperti Sultan Terengganu melantik Tengku Seri Indera Segara sebagai Raja dan wakilnya di Besut. 

* **Tengku Sri Maharaja Perdana Menteri Long Gaffar Bin Raja Long Nik Leh** (1775-1794)
** Merupakan Raja Muda negeri Reman tetapi suka merantau. Sampai di Kelantan pada 1750-an selepas Perang Kota Kubang Labu II
** Dilantik menjadi Perdana Menteri Kelantan dengan gelaran Tengku Sri Maharaja Perdana Mantri pada tahun 1763
** Mangkat pada 1794 dan dimakamkan di Limbat 

* **Tengku Sri Maharaja Jeram Engku Long Seri** 
** Memindahkan pusat pemerintahan dari Limbat ke Jeram                
** Mangkat pada usia 137 tahun   
** Mempunyai 15 putera dan 4 puteri                      

* **Tengku Sri Maharaja Jeram Engku Long Demor**
** Putera kedua kepada Engku Long Sri

* **Tengku Sri Maharaja Jeram Engku Chik Pandak**
** Menaiki tampuk pemerintahan Jeram pada tahun 1878
** Dimakamkan di Kota Jeram

* **Tengku Sri Maharaja Jeram Tuan Ahmad Bin Eengku Chik Pandak**
** Menaiki tampuk pemerintahan Jeram pada tahun 1905
** Bercita-cita menubuhkan negeri baru yang merdeka dari Sultan Muhammad IV dan bebas dari pengaruh Inggeris.
** Baginda bersama-sama Tok Janggut memberontak pada tahun 1915. Dikalahkan oleh pasukan Inggeris. 
** Kemudiaannya berhijrah ke Kota Bharu di negeri Reman

Long Gaffar membantu Paduka Seri Long Yunus menguasai Kelantan (ketika itu dipanggil "Taman Serendah Sekebun Bunga Cerang Tegayong", Negeri Cik Siti Wan Kembang). Setelah menang perang iaitu perang Kota Kubang Labu 1. Perang tersebut berlaku selepas raja Kota Kubang Labu yang bernama Long Pandak membunuh isterinya yang merupakan puteri Raja Legeh (Narathiwat dan Jeli sekarang). 

Puteri tersebut bernama Puteri Neng Mas(Tengku Tengah, adik Long Deraman) adalah juga merupakan sepupu Long Gaffar dibunuh kerana dituduh berzina dengan Long Gaffar kerana memiliki "kain Cindai" yang bernama "Cepa Melaka" yang dimiliki oleh Long Gaffar. Sebenarnya kain cindai tersebut dipinjamkan oleh Long Gaffar semasa lawatannya ke Kota Kubang Labu, kebetulannya pada masa ketiadaan Long Pandak. Puteri Neng Mas telah dibunuh dengan kejam, di mana mayatnya telah dibelah perut dan diikat di atas belakang gajah yang bernama "Neng Malai" yang dihadiahkan oleh oleh Raja Legeh. Peristiwa inilah yang membangkitkan kemarahan Raja Reman dan Raja Legeh.

### Gelaran "Long"
Sudah menjadi adat di kalangan raja-raja Melayu pula, putera sulung mereka akan mewarisi takhta. Jadi Long Gaffar adalah putera sulong Raja negeri Reman (yang terletak di Yala, Selatan Thailand hingga Hulu Perak sekarang).Pendapat yang menyatakan riwayat lain ada menyebut bahawa gelaran Long berasal daripada perkahwinan diantara pihak lelaki yang berstatus Wan dengan pihak perempuan berstatus Raja atau Nik,ini boleh dibuktikan dengan perkahwinan Draja dahulukala dimana seorang kerabat berstatus Wan iaitu Wan Daim digelar Dato'Pangkalan Tua(Raja Patani) telah berkahwin dengan seorang kerabatnya berstatus Raja kemudian daripada ini lahirlah keturunanya yang diberi nama Long Sulong dipangil juga Tuan Sulong,Long Baha kemudian digelar Tuan Besar Jembal,Long Senik Geting kadang-kadang dipangil juga Tuan Wook dan Long Nik kemudian digelar Dato Pasir. walaubagaimana pun status kepada gelaran Engku,Wan,Tuan,Long,Nik, Che dan Raja adalah sama tarafnya sebelum abad ke-20.Pendapat mengatakan bahawa perkataan "Long" itu berasal daripada perkataan Siam "Luang" yang diambil daripada "Luk Luang" yang bererti "Anak Raja". Dalam tradisi Siam, kesemua anak-anak raja akan digelar Luk Luang. Namun berdasarkan carta organisasi keluarga diraja Kelantan/Pattani lama, kebanyakan anak-anak lelaki diberi pangkal nama "Long" tanpa mengira sama ada anak sulung atau tidak. Dalam hal ini menampakan dalam konteks gelaran "Long" ciri-ciri kepada kesepakatan bukti maklumat ini lebih kepada menyokong maklumat pendapat yang kedua itu.   (Ini berbeza dengan Long Jaafar di Perak kerana anaknya ialah Ngah Ibrahim). Anak-anak perempuan diberi pangkal nama Tuan di Kelantan, atau "Nan" atau "Nang" di Terengganu (dipercayai dari perkataan "Nae" bererti "puteri' dalam bahasa Siam).

## Penaklukan Siam
Dalam tahun 1826, penaklukan Siam ke atas Patani telah diakui oleh British. Dalam usahanya untuk mengukuhkan cengkamannya ke atas Patani, pada tahun 1902 kerajaan Siam melaksanakan dasar Thesaphiban. Phraya Patani ke-V iaitu Sultan Abdul Kadir Kamarudin Syah Ibni Sultan Sulaiman Syarafuddin Syah memberontak tetapi berjaya dikalahkan dan dibuang negeri ke Kelantan.

Dengan itu, sistem pemerintahan Kesultanan Melayu telah dihapuskan. Dengan termeterainya Perjanjian Bangkok pada tahun 1909, Patani telah diakui oleh British sebagai sebahagian daripada jajahan Siam walaupun tanpa kerelaan orang-orang Melayu Patani.

**Perjanjian Inggeris-Siam 1909**, dikenali juga sebagai **Perjanjian Bangkok 1909**, ialah perjanjian antara United Kingdom dan Thailand pada 1909. Perjanjian ini ditandatangani di Istana Raja Siam di Bangkok pada 10 Mac 1909 dan diratifikasikan pada 9 Julai 1909.

## KelantanDibawah naungan British
Melalui Perjanjian Bangkok 1909, kerajaan Siam menyerahkan negeri-negeri Kedah, Perlis, Kelantan dan Terengganu untuk bernaung di bawah pemerintahan Inggeris. Perjanjian tersebut telah ditandatangani di Bangkok oleh Ralph Paget Duta Britain di Siam Mewakili King Great Britain dan Ireland serta Putera Devawongse Varoprakar, Menteri Luar Kerajaan Siam ketika itu.

Diantara butir-butir Perjanjian Bangkok 1909 adalah penyerahan Kelantan, Terengganu, Kedah, Perlis, dan pulau-pulau bersebelahan kepada Great Britain.

## Kelantan - Penjajahan Jepun
**[[Sejarah pendaratan Jepun di Tanah Melayu|Pendaratan Jepun di Tanah Melayu]]** berlaku secara sepantas kilat yang bermula di Pantai Kuala Pak Amat, Kelantan. Tempoh antara waktu konvoi Jepun berlepas dari Saigon, Indochina Perancis menuju ke arah selatan pada 6 Disember 1941 sehingga pendaratannya di Kota Bharu, Kelantan pada 8 Disember 1941 cuma mengambil masa tiga hari. Mitos keunggulan ketenteraan British di Timur Jauh dimusnahkan dalam tempoh 69 hari sewaktu Singapura, yang merupakan pusat pangkalan Tentera British di Timur Jauh, melutut kepada kekuatan pihak Jepun pada 15 Februari 1942.

## Kelantan - Kemasukan ke Malaysia
Kelantan bergabung ke dalam Persekutuan Tanah Melayu pada 1 Februari 1948, dan mendapat kemerdekaan sama dengan negeri-negeri lain pada 31 Ogos 1957. Pada 16 September 1963, Kelantan secara rasminya menjadi salah satu negeri dalam Malaysia.

## Sejarah Pendidikan Kelantan
Lihat Sejarah Pendidikan Kelantan

## Kekaburan Sejarah Kelantan?

Terdapat pihak yang mengatakan terdapat penyelewengan yang berkaitan dengan fakta sejarah negeri ini. Pendedahan yang telah dibuat menyebabkan ada pihak yang terasa. Penyelewengan itu dikatakan bermula dengan terbitnya buku "Ringkasan Cetera Kelantan" oleh Dato’ Perdana Menteri Nik Mahmud Bin Ismail sebelum tahun 1950-an. Penyelewengan fakta ini dipercayai dilakukan secara terancang dan berterusan ini terbukti dengan terbitnya buku terbaru  sejarah Kelantan iaitu "Iktisar Sejarah Kelantan" yang kemudiannya diiklankan di dalam majalah "Pengasuh" keluaran MAIK. 

Dikatakan, ramai yang tidak menyedari bahawa selepas kejatuhan "Kota Kubang Labu" akibat Perang Kota Kubang Labu II pada tahun 1762 di antara Long Mohamad yang memerintah Kota Kubang Labu dengan Long Gaffar (Long Gaffar merupakan Raja Muda Negeri Reman dan bukannya anak pembesar Reman seperti yang didakwa di dalam buku di atas), negeri ini kemudiannya telah diperintah oleh Long Gaffar dan keturunannya. 

Pusat pemerintahan utama semasa pemerintahan Long Gaffar di Negeri ini ialah di Kota Limbat, Peringat dan pada masa yang sama seorang tokoh iaitu Long Yunus (anak Long Sulaiman) yang merupakan sahabat baik Long Gaffar yang dianggap sebagai adik oleh baginda Long Gaffar. Lalu Long Yunus telah diberikan kuasa memerintah oleh Long Gaffar dari Sungai Pasir Tumbuh hingga ke Laut dan Di sebelah Baratnya hingga ke Bukit Tanjung (Narathiwat). Walau bagaimanapun, segala keputusan dan kuasa sebenar berkaitan pentadbiran dan kes-kes jenayah adalah terletak di bawah bidang kuasa Baginda Long Gaffar di kota Limbat. Peristiwa ini yang menyebabkan munculnya nama "Kelantan", yang dikatakan berasal dari perkataan "Negeri yang Dikerat Lintang" antara Raja yang memerintah iaitu baginda Long Gaffar yang berpusat di Kota Limbat dengan Long Yunus di Kota Pengkalan Galuh. 

Fakta tersebut dikatakan cuba diselewengkan oleh pihak-pihak tertentu di Kelantan dengan memutarbelitkan peristiwa (menyatakan Long Yunus yang beri kuasa kepada Long Gaffar) bertujuan bagi memperkecilkan dan seterusnya menghapuskan peranan Long Gaffar dalam lipatan sejarah Kelantan sedangkan dalam perang tersebut, dipercayai Long Gaffar berjaya berperang dan mengalahkan Long Mohamad yang dibantu oleh Long Deraman.

Namun begitu, setelah merujuk kembali kepada mereka yang ahli dalam bidang sejarah termasuk pembelaan dari leluhur Tuan Guru Syeikh Wan Ahmad bin Wan Muhammad Zain Mustafa Al-Fathoni (guru kepada Waliyullah Syeikh Yusof Kenali (Tok Kenali) Kelantan juga sahabat karib kepada Nik Mahmud) - kemudiannya telah terbukti bahawa Ringkasan Cetera Kelantan bukan ditulis oleh Dato' Perdana Menteri Nik Mahmud Bin Ismail tetapi oleh beberapa orang kerabat yang tidak berpuas hati dengan layanan yang terlalu baik diberikan KDYMM Al-Sultan ketika itu terhadap Dato' Perdana Menteri kerana jasa Dato' Perdana yang begitu banyak kepada Negeri Kelantan dan Malaysia sendiri.

Semasa pemerintahan baginda Long Gaffar dan keturunannyalah, telah terlaksana Hukum Hudud di Kelantan. Di antara tokoh yang terlibat dan menjadi tempat rujukan dan nasihat bagi perlaksanaan hukuman ini ialah Haji Nik Ismail Limbat (Tok Baruh) yang merupakan keturunanan Raja Jambu Patani yang asal. Keturunannya kemudian mengasaskan pondok Bukit Abal dan salah seorang dari keturunannya muncul sebagai tokoh agama yang terkenal  iaitu Tuan Guru Haji Daud Bukit Abal.

Pemerintahan keturunan Long Gaffar di Kelantan berakhir selepas peristiwa pemberontakan Tok Janggut pada tahun 1915 iaitu semasa pemerintahan Tengku Besar Jeram iaitu Tengku Besar Tuan Ahmad yang memerintah di Jeram, Pasir Puteh. Peristiwa yang membawa kepada kejatuhan pemerintahan keturunan Long Gaffar ini dipercayai mempunyai kaitan dengan keengganan mengiktiraf pengaruh Inggeris dan Siam di negeri Kelantan. Akibat mainan politik penjajah Inggeris dan Siam, para keturunan Long Yunus kemudiannya diiktiraf sebagai pemerintah Kelantan.

## Sumber
Buku sebenar yang dipercayai mempunyai Sejarah Kelantan ini ditulis menggunakan tulisan Jawi Lama dikatakan ada tujuh naskhah. Buku ini dipercayai ditulis oleh penulis DiRaja pada zaman pemerintahan Baginda Long Gaffar bagi menceritakan tentang salasilah keturunan Raja-Raja yang berasal dari Pagar Ruyung dan kebesaran kerajaan baginda. Berikut adalah maklumat terakhir tentang buku-buku berkenaan:-

# Salah satu daripadanya dibeli di Kemaman oleh Haji Yaakob dan dijual kepada saudaranya iaitu Haji Abdul Razak Antik. Beliau  kemudiannya menjual kepada Muzium Negara, tetapi sebahagian daripada muka surat iaitu muka surat 1 – 20 yang menceritakan kisah sebenar sejarah Kelantan telah dikoyakkan oleh pihak-pihak tertentu. 
# Naskah berikutnya dimiliki oleh Tengku Ismara yang kemudiannya diserahkan kepada Dewan Bahasa Dan Pustaka.
# Naskah ketiga dimiliki oleh Haji Zahari antik kemudiannya menjualkannya kepada dua pensyarah universiti berbangsa Inggeris dan India pada tahun 1974 dengan harga RM700.
# Naskah yang selebihnya dipercayai masih ada di dalam simpanan pihak-pihak tertentu, di antaranya ialah Tengku Abullah Tengku Seriwa Raja dan pihak Istana Kelantan.

## Kesimpulan Sejarah
Secara kesimpulannya, Kelantan terdapat 3 puak atau kumpulan yang pernah menjadi Raja atau Sultan Kelantan hingga sekarang iaitu:-

* Keturunan asal iaitu dari Raja Ku Umar yang kemudian memeluk agama Islam dengan bergelar Sultan Iskandar Shah. Dari titihan ini lahirnya Cik Siti Wan Kembang.

* Keturunan Raja Jembal yang berasal dari anak angkat Raja Bersiong dari Kedah setelah dihalau oleh saudaranya. Keturunan ini memakai gelaran Raja dipangkal nama. Puteri Saadong adalah dari susur-galur Raja Jembal.

* Keturunan Datu Patani yang yang asalnya adalah "gabenor" yang dilantik oleh pemerintah pusat Patani bagi mewakili pemerintahannya mengantikan kesultanan Raja Jembal. Titihan ini mula memerintah Kelantan dengan perlantikan atau serah kuasa oleh Raja Kecil Sulung yang juga merupakan kakak kepada Raja Pah anak kepada Raja Omar adik kepada Raja Loyor kepada Long Bahar anak Raja Patani yang bergelar Datuk Pengkalan Tua.

## Lihat juga
* Corak Pemerintahan Kelantan Lampau
* Perbandingan Raja Kelantan Long Gaffar dan Long Yunus

## Rujukan
* Sumber Pertubuhan Kerabat Long Gaffar Kelantan (PKLGK)
* Christopher Buyers, World Royal Family Research, www.royalark.com (cj.buyers@virgin.net).
* Saad Shukri, Detik2 Sejarah Kelantan, Pustaka Seri Aman, Kota Bharu, 1972.
* Abdul Razak Mahmud, Pelajaran Tata Rakyat Negeri Kelantan (1)
* Tuan Halus, Puteri Long Nuh Raja Jambu (http://kebunketereh.com/?p=2128)

## pautan Luar